和原甫省中種菊
作者：韓維
朝代：宋

paragraphs: 種菊待佳節，節至花自繁。
朝感凉風吹，夕愛清露團。
封培才幾日，翠類紛珊珊。
君曹本稱劇，占署無停翰。
才優顧多暇，曾不廢覽觀。
作詩見高興，讀之起予嘆。
念昔田里居，幽事頗復論。
種此黄紫雜，撩亂發牆根。
擷英泛濁酒，親友日爲歡。
一朝走京邑，連歲遭阻艱。
鬢毛將看白，淚眥熒莫乾。
時物豈不佳，感傷自有端。